Kommer oor gebrek aan gevolge vir oortreders in polisie | Netwerk24
Kommer oor gebrek aan gevolge vir oortreders in polisie
Deur Werner Beukes 14 September 2021 20:32
Dit is skokkend dat meer as 10 000 polisiebeamptes in minder as 'n dekade van geweldsmisdade aangekla word.
So sê Andrew Whitfield, DA-LP, wat 'n antwoord op 'n parlementêre vraag oor polisiewreedheid van Bheki Cele, minister van polisie, ontvang het.
Volgens Cele is 10 086 polisiebeamptes sedert die 2012-'13-boekjaar tot op hede (2020-'21) van ernstige geweldsmisdade soos moord, verkragting, marteling of aanranding aangekla.
Cele se antwoord het ook aan die lig gebring dat die Oos-Kaap met 2 175 in dié tydperk die meeste polisiebeamptes het wat van misdaad aangekla is.
Die aantal aanklagte teen polisiebeamptes in die Wes-Kaap was 2 057, gevolg deur die Vrystaat met 1 287 en Noordwes met 1 142. In Gauteng is 977 polisiebeamptes aangekla. 708 polisiebeamptes is in Mpumalanga aangekla, gevolg deur 619 in die Noord-Kaap, 457 in KwaZulu-Natal en 388 in Limpopo.
Nog 276 beamptes, onder meer in diens van ander eenhede, soos misdaadintelligensie en die Valke, is aangekla.
"Dié syfers dui op 'n skokkende gebrek aan gevolge vir oortredings in die polisie se geledere. Die statistieke is kommerwekkend, maar nie verbasend nie, aangesien die polisie 'n reputasie het om hul kollegas te beskerm. Wangedrag is 'n enorme probleem en ons sal nie daarin slaag om die polisie te vernuwe sonder om van 'n spul vrot appels ontslae te raak nie," sê Whitfield.
"Suid-Afrika het baie goeie, eerlike en hardwerkende polisiebeamptes wat aan 'n veiliger land vir almal bou. Die probleem is dat daar nie genoeg van hulle is nie en dat hulle nie erken, gekoester en vir hul pogings beloon word nie," sê hy.